Broj: 711-I-1605-P-194/18-05-11

Zagreb, 16. studenog 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Emila Priskića, zamjenika gradonačelnika Grada Opatije,** pokrenutom Odlukom Povjerenstva broj: 711-I-847-P-194/18-02-11 od 30. svibnja 2018.g., na 28. sjednici, održanoj 16. studenog 2018.g., donosi sljedeću

**ODLUKU**

1. **Istovremenim obnašanjem dužnosti zamjenika gradonačelnika Grada Opatije i obavljanja poslova upravljanja obrtom EPO obrt za usluge, Emil Priskić, Opatija, Radnička cesta 2., u razdoblju od dana stupanja na dužnost 13. lipnja 2017.g. do prijenosa poslova upravljanja obrtom na poslovođu 14. kolovoza 2018.g., dužnosnik Emil Priskić počinio je povredu članka 14. stavka 1. ZSSI-a.**
2. **Za povrede ZSSI-a, opisane pod točkom I. izreke ove odluke, dužnosniku Emilu Priskiću izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 12. sjednici, održanoj 30. svibnja 2018.g., pokrenulo postupak za odlučivanje o sukobu interesa protiv dužnosnika Emila Priskića, zamjenika gradonačelnika Grada Opatije, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom EPO obrt za usluge, Emil Priskić, Opatija, Radnička cesta 2.

Dužnosnik Emil Prisić je dana 13. srpnja 2018.g. dostavio očitovanje na odluku o pokretanju postupka u kojoj je naveo kako uz obnašanje javne dužnosti pruža i konzultantske usluge putem obrta u kojem je jedini vlasnik. Dužnosnik ističe kako ZSSI u svojim odredbama ne regulira što treba učiniti osoba koja je izabrana na dužnost i vlasnik je obrta. Dužnosnik dalje problematizira primjenu članka 16. ZSSI-a u slučajevima kada dužnosnik ima u vlasništvu obrt. U konačnici dužnosnik zaključuje kako nije počinio povredu članka 14. stavka 1. ZSSI-a.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Stoga je Emil Priskić, povodom obnašanja dužnosti zamjenika gradonačelnika Grada Opatije, obvezan postupati sukladno odredbama ZSSI-a. Uvidom u Registar dužnosnika i izvješće o imovinskom stanju kojeg je dužnosnik podnio povodom stupanja na dužnost zamjenika gradonačelnika Grada Opatije, utvrđeno je kako dužnosnik navedenu dužnost obnaša od 13. lipnja 2017.g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Pritom je člankom 4. stavkom 4. ZSSI-a propisano da se poslovnim subjektom u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga, upravljanje obrtom predstavlja obavljanje poslova upravljanja u poslovnom subjektu.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa (pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a).

Člankom 28. Zakona o obrtu („Narodne novine“, broj: 143/13.) propisano je da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Povjerenstvo je prilikom pokretanja predmetnog postupka izvršilo uvid u Izvadak iz obrtnog registra iz kojeg je utvrđeno da je pod MBO: 97453137 upisan obrt EPO, obrt za usluge, vl. Emil Priskić, Opatija. Za navedeni obrt nije bilo upisano da ima poslovođu.

Tijekom predmetnog postupa dužnosnik je, dana 15. studenog 2018.g., dostavio očitovanje u kojem je naveo kako je njegova supruga napustila svoje prijašnje radno mjesto te se zaposlila u njegovom obrtu na radnom mjestu poslovođe. U prilogu očitovanja dužnosnik je dostavio rješenje Ureda državne uprave u Primorsko-goranskoj Županiji, Služba za gospodarstvo, Ispostava Opatija, Klasa: UP/I-311-02/18-03/79 od 25. rujna 2018.g., kojim se u Obrtni registar za obrt EPO, obrt za usluge, vl. Emil Priskić, Opatija, upisuje promjena naziva ulice sjedišta obrta i upis poslovođe obrta.

Uvidom u Obrtni registar na dan 16. studenog 2018.g. utvrđeno je da je za obrt EPO, obrt za usluge, vl. Emil Priskić, Opatija, upisan poslovođa, koje poslove obavlja dužnosnikova supruga.

Odredbama ZSSI-a nisu propisane zapreke u pogledu prava dužnosnika da za vrijeme obnašanja dužnosti imaju vlasničke udjele u poslovnim subjektima pa tako niti da budu vlasnicima obrta. Međutim, Zakon pritom nameće određena ograničenja u pogledu obavljanja određenih poslova u tim poslovnim subjektima. S obzirom na odredbu članka 14. stavka 1. u vezi sa člankom 20. stavkom 3. ZSSI-a, za vrijeme obnašanja dužnosti i u razdoblju dvanaest mjeseci od dana prestanka obnašanja dužnosti, dužnosnik ne može obavljati poslove upravljanja obrtom pa je nužno, ukoliko je dužnosnik vlasnik obrta, isti obrt voditi putem poslovođe, koji je u radnom odnosu kod obrtnika sukladno odredbama Zakona o obrtu. Ukoliko je dužnosnik stupio na dužnost kao vlasnik obrta dužan je, sukladno članku 6. stavku 4.ZSSI-a, u primjerenom roku prenijeti upravljanje obrtom na poslovođu.

Iz prikupljenih podataka i dokumentacije utvrđeno je da je dužnosnik Emil Priskić za vrijeme obnašanja dužnosti zamjenika gradonačelnika Grada Opatije, od dana stupanja na dužnost 13. lipnja 2017.g. do prijenosa poslova upravljanja obrtom na poslovođu 14. kolovoza 2018.g., obavljao poslove upravljanja u obrtu EPO obrt za usluge, čime je bio u povredi članka 14. stavka 1. ZSSI-a pa je odlučeno kao u točki I. izreke ove odluke.

Člankom 42. ZSSI-a propisane su sankcije koje se mogu izreći za pojedine povrede odredbi navedenog Zakona.

Člankom 43. propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

S obzirom na okolnosti koje je dužnosnik iznio u svom očitovanju na odluku o pokretanju postupka, kao i činjenicu da je do okončanja postupka razriješio utvrđenu povredu ZSSI-a, Povjerenstvo smatra da je u konkretnoj situaciji primjereno izreći sankciju opomene.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Emil Priskić, elektroničkom dostavom

2. Objava na internetskoj stranici Povjerenstva

3. Pismohrana